През 1851 г. принцеса Виктория се запознава с бъдещия си съпруг – тогава все още принц Фридрих Вилхелм Пруски, а по-късно Фридрих III, докато той и родителите му гостуват на кралица Виктория за откриването на Голямото изложение в Лондон. Виктория и Фридрих Вилхелм се сгодяват през 1855 г. по време на гостуването на пруския принц в Балморал. Официално годежът им е обявен на 19 май 1856 г. На 25 май 1858 г. Виктория и Фридрих Вилхем се женят в присъствието на кралица Виктория в двореца Сейнт Джеймс, Лондон. Бракът им е посрещнат с големи надежди и в двете страни, тъй като представлява важен династичен съюз, отварящ пътя за по-тясно обвързване между Великобритания и Прусия.